Абайдың әдеби ортасы және ақындық мектебі.

 Әр-бір қаламгерді әдеби ортасынан жеке-дара алып қарау, тану мүмкін емес. Ақын, немесе жазушы өз ортасында өсіп, шыңдалып қана қоймай, біте қайнасып, сол қауымның бір бөлшегіне айналады. Рухани дүниесі толысқан шақтан бастап айналасына ықпалды болған тұлғалар өз әдеби ортасын қалыптастырады. Демек, белгілі бір әдебиет өкілінің шығармашылық өсуіне ықпал ететін үрдістер және сол тұлғаның кемеліне келгеннен кейін өз айналасына, кейінгі буынға әсері деген мәселелер әдеби орта ұғымын тудырады. Төл әдебиетіміздің тарихын жаңаша зерделеуге мүмкіндік туған бүгінгі тәуелсіз көзқарастар тынысы қандай да бір сөз зергерін оның әдеби ортасымен, айналасымен байланыста қарауға жол ашып отыр. Қазақ әдебиетінің дара тұлғасы А.Құнанбайұлының әдеби ортасын анықтап, ғылыми айналымға түсіру – бүгінгі абайтану ғылымының көкейкесті мәселесі. Абайдың әдеби ортасы дегенде оны ақындық өнерге баулыған, рухани өсу жолында темірқазық бағдар бола білген ақын-жырауларды, би-шешендерді, кейіннен нағыз ақындық кемеліне жеткен тұлғаның өнеріне сусындап, әдебиеттегі дәстүрін жалғастырған ақын шәкірттерін, оның мұрасын халыққа насихаттаған өнерпаз буынды айтамыз. Әдеби орта ұғымын мейілінше кең тұрғыда алу да бар. Ол өлшемге салсақ, ақынға әсер еткен рухани қайнар көздерге ұласатын алғышарттарды есепке аламыз. Бұл тұрғыда әдеби ортаны абайтанушы ғалымдар атап көрсететін ақынға әсер еткен шығыс, батыс және қазақтың төл әдебиеті сияқты рухани қайнар көздерімен байланыста қарауға болады. Осылайша әдеби ортаның құлашын кеңейтіп, ақын сусындаған әдеби дереккөздерге қатыстылығын ескерсек, Абайдың кітапханасы деген тақырыптың да әдеби ортамен бөлінбес бірлікте екенін аңғару қиын емес.

 Әдеби орта тек өзіне ықпал еткен ілгерідегі әдебиетпен ғана шектелмейді, енді ақынның өзгеге берген нәрі деген тұста қазақ әдебиетіндегі үлкен арна – Абайдың әдебиеттегі дәстүрі мәселесін қоса қамтиды. Шартты түрде осындай кең ауқымды қамтитын Абайдың әдеби ортасын біз мейілінше нақтылап, тарылтып ақынның айналасы, яғни Абаймен тікелей қарым-қатынаста, әдеби байланыста болған аға буын, замандас сөз зергерлері – ақын-жыраулар, бишешендер және кейінгі ақынның тікелей тәрбиесін көрген ақын шәкірттерімен шектеп, шеңберлеп қарастыруды мақсат еттік. Әуезовтің сөзімен айтқанда «бергілер және дәл айналасы» зерттеу жұмысымыздың негізгі нысаны болып табылмақ.

 Ақындық мектеп дегенде, ең алдымен, сол мектепті қалыптастырушы Абайдың рөлін, ұстаздық қарекетін айқындап көрсету шарт. Оның әдебиеттегі жолын жалғастырушы ақын шәкірттердің әдеби мұрасына үңіле отырып, әр қырынан танып, олардың Абай дәстүрін жалғастырушы ғана емес, сол дәстүрді өздерінше дамыта білген даралық сипаттарын саралағанда барып Абай мектебінің қазақ әдебиетіндегі орны айқындала түспек. Тек қана ақын емес, әнші, музыкант, ертегіші, дойбышы сияқты сегіз қырлы өнерпаздарды қасына жиған Абайдың айналасына қазақ мәдениеті мен өнеріне қосқан үлесі тұрғысынан баға берілген уақытта Абай ортасының анық деңгейі анықталмақ. Демек, үш қайнар көздің бірі – төл әдебиет пен ақын арасындағы байланыс Абайдың әдеби ортасының нақты шеңберін белгілеп, ақынның айналасы (ақындығының айналасы емес, бұл тіркес әдеби ортаны кеңірек алуға жетелейді), онымен тікелей қарым-қатынаста болған әдебиет өкілдерінің рөлін айқындайды. Жас өреннің өлеңге алғаш қадам жасаған шағынан бастап, ақындық жолда рухани толысуына алдымен әсер еткендер – оны қоршаған, қаумалаған жанындағы сөз майталмандары. «Абайдың үзік тұлғасын, арнайы арнасын, қазақы қалпын» (М.Әуезов) жасаған дәл осы ортаның, айналасының бағасын беру – бүгінгі абайтанудың негізгі міндеттерінің қатарынан.

 Ақындық өнерде дәл мұндай ерекшеліктер анық байқалмағанмен, әр аймақтың өзіндік ақындық дәстүрі қалыптасып, дамып-жетілді. Қаратау шайырлары, Сыр сүлейлері немесе арқа ақындарының сал-серілік дәстүрі тағы басқаларды алсақ, әр аймақтың ақындық сөйлеу тілінде көзге ұрып тұрған айшықты айырмашылықтар болмады десек те, табиғат-тылсымы тереңге тығылған әр өлкеге тән ақындық дәстүр сақталған.

 Ақынды қоршаған әдеби орта, оның ішінде тікелей қарымқатынаста болған айналасы туралы айтқанда батыс, орыс әдебиеттану ғылымы деген мәселеге көңіл қойған. Мағынасын қазақшаласақ - бір-біріне жолығып, түйісіп барып әдеби байланысқа түсу. Ф.Достоевский мен В.Соловьев, Л.Толстой мен Д.Мамин-Сибиряк сынды жазушылар арасындағы әдеби байланысты осы тұрғыдан қарастырған еңбектер де бар.

 Абайдың әдеби ортасы тақырыбы – абайтану ғылымының негізгі арналарының бірі болғанда зерттелу жағынан кенжелеп жатқан мәселелердің қатарынан. Абайтану мен Абайдың ортасы деген мәселелер тек бір-бірімен біте қайнасып жатқан дүниелер ғана емес, Абайды тану ең алдымен осы әдеби ортаның, нақтырақ айтсақ сол ортаны құрайтын әдеби топ Абайдың ақын шәкірттерінің еншісінде екенін де есте тұтқан жөн. Мәселен, Абайға өлең арнаған, ол туралы естелік айтқан, Ұстаз-Абайдың өлеңдерін жинап, халық арасында таратқан, әнге қосып шырқаған оның маңайындағы ізбасар шәкірттері. Абайдың алғашқы өлеңін баспасөз бетіне өз шәкіртінің (Көкбайдың) атынан беруі жай кездейсоқ құбылыс емес.

 Ал, Абай туралы жазылған Көкбай ақынның, Тұрағұлдың, Кәкітайдың, Әрхам Кәкітайұлының естеліктері жайында бөлек бір зерттеудің тақырыбы сұранып тұрғандығын айта кетуіміз керек. Демек, ең алғаш Абай шығармаларын елге таратушы, жинап, кітап етіп бастырушы, ақын туралы құнды деректер беруші Абайдың айналасындағы ақындар мен өнерлі жастардың абайтану ғылымының іргетасын қалауға қосқан үлесі орасан. Абай ортасы, оның айналасы туралы әңгіменің де бастау бұлағын ақын жайында айтылған алғашқы пікірлердің астарынан іздеген жөн.

 Ондай ойдың тұңғыш із көрсетуі Ә.Бөкейхановтың мақаласында қылаң береді. Автор алғаш рет ақынның нағашы жұрты – Қантай, Тонтайлар туралы сөз қозғайды.

 Қазақ даласы, ондағы қоршаған орта Абайды белгілі би, өз заманының айтулы шешені етіп шығарғандығын тілге тиек етеді. Мақаласында маңына өнер шашқан Абайдың шығарған әндерін Әділханың орындауында естіген автор, Әбдірахман, Мағауиялардың оқып, білім алуына ерекше ықпал жасаған Абайдың ұстаздығы хақында құнды пікірлер келтірілген .

 Әлихан Бөкейханов – Шәкәрім мұрасына алғаш баға берушілердің бірі. Мұның екі себебі бар. Біріншіден, Шәкәрім жинақтары 1911 жылдан бастап кітап болып жұртшылыққа таныс болса, екіншіден, Шәкәрім - Абайдың туыс інісі ғана емес, оның ізін басқан шәкірттерінің ішінде білімі тереңі, ақындығы зоры. 1913 жылы «Түрік, қырғыз, қазақ һәм хандар шежіресі» деген мақаласын жарияласа , 1915 жылы «ҚалқаманМамыр (Шәкәрім)» деген мақаласы жарық көрді. Мақалада: «Абай барда таласып ақындық қылып, жарыққа шықпай, көлеңкеде жүре берген» Шәкәрім мен Абай арасындағы өлең үндестігі сөз болады. Аса жақын араласқан Кәкітай Ысқақұлы дүниеден өткенде де Ә.Бөкейханов «Қазақ» газетіне көлемді мақала жариялайды: «Кәкітайды жасынан сүйіп, Абай қасына ертіп баулыған. Абай қасында жүріп, школ көрмей Кәкітай орысша оқу, жазу білген. Абай білетін Европа писательдерімен Кәкітай да таныс, оқыған еді» ,- деген Бөкейханов пікірінің ар жағында Абайдың әдеби ортасы тақырыбының сұлбасы байқалады. Абай ортасы, әулеті турасында сонау 1915 жылы ғылыми пікір білдірген талантты қазақ оқымыстыларының бірі – Сабыржан Ғаббасов «Тарих қазақ жайынан» деген мақаласында Құнанбай, Абай, Шәкәрім жайынан сөз қозғап, оларға аса жоғары баға берді.

 Абайдың ақындық айналасы, оның ішінде әдеби мектебі туралы алғашқы толымды ойдың қайнар көзі деуге болады бұл пікірді. Абайдың ұстаздық қарекеті туралы автор ойының түйіні – Абайдың алды – сөздің тура мағынасында өнер-білімнің мектебі де, Абай – сабақ беруші ұстаз, алдындағы сөз ұғар жас талап – шәкірттері. Сабақты бөтен сөзбен бөлген адамға ұстаз назары қатты. Кәкітай жазбаларында Абайдың ақындық өнерге баулу үстіндегі қам-қарекеті айқын көрінеді. Өзінен кейінгі жастарға өнер-білімді үйретуді Абай «ең қызықты өмірім» деген екен. Кәкітайдың зор еңбегі – Абайдың алғашқы жинағын шығаруы. Жинақты Кәкітай жалғыз шығармаған. Абайдың баласы, әрі шәкірті – Тұрағұл Құнанбаевпен бірге дайындаған.

 Ақынның айналасына шәкірттердің топтасып, әдеби мектептің шын мәнінде қызу шығармашылық жұмысқа кірісуі 1886-1889 жылдар болса, Абайдың ақындық жолындағы ең өнімді жылдарының да дәл осы тұста болуы жай ғана сәйкестік емес. Ақын-ұстаздың шәкірттерін сынауы, жеке бас мінездерін әшкерелеуі, өлеңдерін түзеп, қайта жазғызып, үлгі боларлық қып өзі шығарып көрсетуі сияқты құбылыстар мектеп өкілдеріне үлкен сабақ қана болып қойған жоқ, сонымен бірге Абайдың ақындық шабытын қуаттандырып, шығармашылық өрісін кеңейтті. Ақындық мектеп өлеңге ебі бар жастарды ақын етіп шығару жолындағы Абайдың ұстаздық тағылым-қарекетін ашып, ізбасар шәкірттердің нағыз ақындық жолға түсіп, кемеңгер ақынның әдебиеттегі дәстүрін жалғастырушы және дамытушылық дәрежеге жетуіне тікелей әсер етті.

 Абай мектебі өкілдерінің айтыс жанрын игеруі қазақ әдебиетіне айтарлықтай жаңалық әкелді. Табан астында өлең құрап, суырыпсалама өнердің не бір түріне аса мән берген Абайдың өзі де айтысқа бей-жай қарамаған. Бізге жеткен Қуандық қызбен сөз қағысы Абайдың айтысқа тікелей қатысын байқатқандай. Табан астында сөз құрап, айтысқа түскен шәкірттерін Абай күнделікті сынап отырды десе де болғандай. Әсіресе, суырыпсалма өнердің майталмандары – Көкбай, Әріптер Абайдың баулуымен, айтыс өнерін шебер меңгерді.

Медеубаева Мадина Ахметовна

Арықты ауылының жалпы орта білім беретін мектебі КММ

Қазақ тілі және әдебиеті пәні мұғалімі